中秋領客
作者：魏了翁
朝代：宋

paragraphs: 秋中無常期，月望無常歷。
况於月之房，歲十有二集。
云胡三五夜，賞翫著今昔。
我觀魏晉前，未有娛此夕。
豈由夕月禮，承訛變淫液。
天行至東北，陽升乃朝日。
日月向南來，三務趨朔易。
則於陰之反，順時報陰魄。
古人敬天運，隨處察消息。
俗學踵謬迷，更以儗科級。
廣寒八萬戶，桂樹五千尺。
文人同一辭，祇以驚俗客。
墨墨數百年，月如有冤色。
爲作反騷吟，聊以補載籍。